Cinta Masam Manis

Cinta Masam Manis ialah sebuah siri drama televisyen Malaysia 2016 arahan Eoon Shuhaini,  dibintangi oleh Zamarul Hisham, Izara Aishah, dan Raja Ilya. Siri ini memulakan tayangan perdana di Slot Akasia TV3 bermula 26 September 2016 menggantikan Lara Terindah.

Sinopsis 
Mengisahkan cinta antara seorang duda berusia 46 tahun bernama Johan (Zamarul Hisham), dan Sarah (Izara Aishah) yang baru mencecah usia 24 tahun. Pelbagai dugaan yang harus ditempuhi untuk mengukuhkan percintaan mereka berdua.

Johan ialah seorang ahli perniagaan yang sudah bercerai dengan isterinya pada tiga tahun lepas. Walaupun demikian, dia selesa dengan hidup menduda dan membesarkan dua orang anaknya iaitu Hanna (18 tahun) dan Hanis (15 tahun) tanpa bantuan orang lain selepas bekas isterinya meninggalkan mereka untuk pergi ke luar negara.

Ibu dan bapa Johan teringin untuk menjodohkan anak mereka dengan beberapa wanita, namun Johan langsung tidak mempunyai hati untuk berkahwin semula. Sehinggalah pada suatu hari, segalanya berubah dan hati Johan terbuka untuk menerima wanita dalam hidupnya apabila dia bertemu dengan Sarah, seorang gadis jelita dan manja yang berjaya menambat hatinya.

Sarah diperkenalkan kepada anak-anak Johan dan mereka memberikan reaksi yang berbeza terhadap Sarah. Anak sulung Johan, Hanna (Sweet Farhana), membantah hubungan mereka. Selain itu, Hanna juga berprasangka buruk terhadap Sarah. Dia menganggap Sarah hanya mahukan harta ayahnya. Sebaliknya, Hanis gembira buat ayahnya kerana merasakan sudah tiba masanya untuk ayahnya mencari teman hidup baru.

Hubungan Sarah dan Johan bukan menerima bantahan daripada Hanna sahaja, malahan, Faridah (Wan Nor Azlin) iaitu ibu kepada Sarah juga tidak berkenan dengan Johan kerana status dudanya. Faridah mahu anaknya untuk berkahwin dengan anak kepada kawan baiknya, Erman (Shahz Jaszle).

Tidak lama kemudian, bekas isteri Johan, Tasha (Raja Ilya) pulang ke Malaysia dengan harapan untuk memenangi cinta Johan kembali setelah insaf dengan kesilapannya. Akan tetapi, dia amat kecewa apabila mendapat tahu bahawa Johan sedang menjalinkan hubungan dengan Sarah.

Tasha mendapat tahu yang Faridah tidak merestui hubungan Johan dan Sarah, lalu dia mula bersekongkol dengannya untuk memutuskan hubungan mereka. Lebih menarik lagi, anak Johan sendiri bersetuju dengan cadangan ibunya untuk memisahkan Johan dan Sarah!

Pelbagai agenda telah dirancang oleh mereka untuk memusnahkan percintaan Johan dan Sarah. Mampukah mereka berdua mengatasi segala ujian yang akan datang? Adakah Hanna akan merestui hubungan ayahnya dengan Sarah?

Pelakon

Pelakon utama
 Zamarul Hisham sebagai Johan
 Izara Aishah sebagai Sarah (Nor Sarah Mahmud)

Pelakon pembantu
 Raja Ilya sebagai Tasya
 Sweet Farhana sebagai Hanna
 Nur Alis Maria sebagai Hanis
 Shahz Jaszle sebagai Erman
 Rahim Omar sebagai Dato Mahmud
 Wan Nor Azlin sebagai Faridah
 Syaffiq Sahli sebagai Zaidi
 Erry Putra sebagai Azmi
 Siti Chubby sebagai Wati
 Mimi Ernida sebagai Syira
 Tash Yong sebagai Fia
 Liza Abdullah sebagai Datin Mel
 Nu'man Salleh sebagai Samad
 Ku Faridah sebagai Hasnah
 Gbob sebagai Alex
 Khairuddin Ab Rahman sebagai Shaffiq
 Cinta Diana Dargasi sebagai Cinta
 Danny X-Factor sebagai Asraff Halim
 Zalfa Zin sebagai Puteri

Rujukan 

Drama Melayu
Rancangan TV3